ועדת החינוך, התרבות והספורט, כנסת 17, פרוטוקול מספר 176, 2007-03-20 12:00

מיכאל מלכיאור: אני פותח את ישיבת ועדת החינוך, התרבות והספורט.

מיכאל מלכיאור: בישיבה שהייתה לנו לפני מספר שבועות יחד עם הוועדה לענייני ביקורת המדינה, קיבלנו מספר החלטות.

מיכאל מלכיאור: הישיבה הייתה מאוד סוערת, אבל אני חושב שההחלטות התקבלו על דעת כולם, אבל אנחנו שומעים דיווחים מדאיגים שכולם אכן קיבלו את ההחלטות אבל לא יישמו אותן אלא הולכים בכיוונים אחרים לא רצויים.

מיכאל מלכיאור: לכן אנחנו רוצים לבדוק את המצב של המכון הטכנולוגי חולון, שהוא מכון חיוני וחשוב שיכול להתפתח עוד יותר ולהיות עוד יותר חשוב.

מיכאל מלכיאור: קיבלנו הרבה פניות בעניין הזה.

מיכאל מלכיאור: אני רוצה לומר שאנחנו לא נוקטים בצד זה או אחר.

מיכאל מלכיאור: אנחנו בצד של המכון והצלחתו ואני מקווה שכל היושבים כאן בצד הזה ושיהיה לנו דיון ענייני.

מיכאל מלכיאור: אני יודע שיש כל מיני היבטים אישיים ולפעמים זה קורה בין בני אדם, וגם בזה אנחנו נטפל כאן, אבל אנחנו חייבים להגיע לסיכום, ואני מקווה שהסיכום יהיה מוסכם.

מיכאל מלכיאור: נודה לי שראש המכון לא הגיע מאחר שיש להם היום ישיבה.

קריאה: הישיבה היא היום בשעה 2:00.

מיכאל מלכיאור: לכן הוא לא נמצא כאן, אבל כל יתר הגורמים נמצאים.

מיכאל מלכיאור: אם הוא לא יהיה, נקבל החלטות בלעדיו.

מיכאל מלכיאור: אני מבקש מחבר הכנסת אלכס מילר לפתוח ולאחר מכן נשמע את הגורמים השונים.

אלכס מילר: קיבלתי פניות רבות מהסטודנטים במכון הטכנולוגי בחולון שיש להם חששות.

אלכס מילר: אני לא מדבר על הגורמים המייצגים את הסטודנטים.

אלכס מילר: דיברתי גם עם יושב-ראש האגודה החדש שנכנס, ודיברתי גם עם היושב-ראש הקודם היוצא.

אלכס מילר: לסטודנטים יש חששות לגבי עתידם.

אלכס מילר: האנשים האלה היום נמצאים בתהליכי לימודים לקראת המבחנים כאשר יש כאלה שאמורים לסיים השנה והם חוששים לעתידם, חוששים לתארים שלהם, חוששים לתקצוב המוסד.

אלכס מילר: בישיבה האחרונה התקבלה החלטה שהיא מאוד מרכזית, שבאמצעותה היה אמור להיווצר סטאטוס-קוו בין כל הצדדים.

מיכאל מלכיאור: סטאטוס-קוו אנטה.

מיכאל מלכיאור: חזרה.

אלכס מילר: נכון, אבל בסופו של דבר אני שומע שעדיין אותם דברים שנאמרו ושסוכמו בישיבה הקודמת, לא יצאו לפועל ועדיין יש יריבות בין הצדדים.

אלכס מילר: הבנתי שלאחרונה התקיימו פגישות בין הצדדים והגיעו לאיזה שהן מסקנות והחלטות, שאשמח לשמוע אותן.

אלכס מילר: חשוב לי לשמוע גם את הצד של הוועדה לתכנון ותקצוב ושל המועצה להשכלה גבוהה שיאמרו לי איך מבחינתם הדבר הזה הולך לצאת לפועל.

אלכס מילר: אם יש איזושהי החלטה שהתקבלה ב-ות"ת מבחינת התקצוב, אני אשמח לשמוע על כך.

אלכס מילר: היה מכתב שבו נאמר שאם לא ייעשו מהלכים מצד ראש העיר או מצד נשיא המוסד, יופסק תקצוב המוסד וזה דבר חמור שמשפיע על החיים הסטודנטיאלים במוסד.

אלכס מילר: חשוב שנצא מכאן עם מסר חד-משמעי לסטודנטים שיאמר שמבחינתם אין שום פגיעה, לא מבחינת התואר, לא מבחינת התפקוד של המוסד, שכל הצדדים יגיעו להסכמות, ושלא תהיה סיבה לקיים כאן פגישה נוספת בעוד מספר חודשים.

אלכס מילר: בסופו של דבר, לנו חברי הכנסת יש פיקוח פרלמנטארי על כל הנושאים הקשורים לחינוך ולהשכלה הגבוהה ואנחנו מקבלים פניות מהסטודנטים שחוששים לעתידם.

אלכס מילר: לכן אני חושב שבאחריותנו לקיים כאן את הישיבה ולהעביר את המסר לאותם סטודנטים, מסר שיאמר שיש להם את הגיבוי שלנו.

מיכאל מלכיאור: אני מבקש שכל אחד יתייחס לנושא בקיצור.

מיכאל מלכיאור: אין צורך להאריך מאחר שאנחנו מכירים היטב את הסוגיה.

מיכאל מלכיאור: הישיבה הקודמת הייתה ישיבה מאוד מעמיקה ולמדנו את הנושא, כך שאין סיבה התחיל מבראשית.

משה בר-לב: אני אתייחס בקצרה מאחר ששמעתי שהצד השני עומד להגיש הצעה שיכול להיות שתהיה מקובלת.

משה בר-לב: התפקיד שלנו, של הוועד המנהל ושל חבר המנהלים הוא לנהל את המוסד הזה.

משה בר-לב: לי יש ניסיון בניהול ולא אחזור עליו מאחר שאני חושב שרוב האנשים מכירים אותו.

משה בר-לב: נמנע מאתנו מלנהל את המוסד.

משה בר-לב: אלה הן הנסיבות.

משה בר-לב: הייתה ועדה, נקבע איזשהו תהליך, סטאטוס-קוו אנטה או לא אנטה אבל זה נמנע מאתנו.

משה בר-לב: התפקיד שלנו הוא לנהל את המוסד.

משה בר-לב: בנסיבות הקיימות – ואני לא רוצה להתלהם ולהיכנס לפרטים – נמנע מאתנו בצורה מוחלטת לתפקד.

משה בר-לב: שני המוסדות, גם הוועד המנהל וגם חבר המנהלים, אינם מסוגלים לתפקד בגלל הנסיבות שנוצרו במכון כאשר הנהלת המכון הכריזה עלינו כלא רלוונטיים.

משה בר-לב: אנחנו החלטנו לא לצאת לציבור, לא לפרסם, לא ללכת ליחצנות אלא ללכת לניסיון לפתור את המצב, אבל עד היום זה נמנע מאתנו.

משה בר-לב: אני מקווה שאולי בתהליך הזה נגיע לאיזושהי הסכמה על כל התהליך.

משה בר-לב: ברקע התהליך, מבחינתנו, מזווית הראייה שלנו, הנקודה המכרעת כאן היא סיום כהונתו, על-פי חוק, על-פי תקנון, של נשיא המכון על כל המשתמע מזה ואני לא רוצה לומר מילה אחת יותר.

משה בר-לב: זה לדעתנו הרקע לכל מה שמתרחש כרגע.

משה בר-לב: אם נמצא לזה פתרון, יבוא שלום.

מיכאל מלכיאור: אני הבנתי שהנשיא מוכן לסיים את כהונתו.

משה בר-לב: בסדר.

משה בר-לב: אז בוא נדבר על זה.

אלכס מילר: על פי ההנחיות החדשות של המועצה להשכלה גבוהה, אם אני לא טועה, הוועד המנהל מבחינת הרכבו הוא בעייתי.

משה בר-לב: אני מסכים אתך במאה אחוזים.

מיכאל מלכיאור: בכל זה כבר דנו.

מיכאל מלכיאור: הוועד המנהל אמור לסיים את כהונתו בקיץ וגם נשיא המכון אמור לסיים את כהונתו בקיץ.

משה בר-לב: נכון.

משה בר-לב: מבחינתנו אין בעיה.

2634: ההבנה שלנו הייתה שההחלטות שהתקבלו בישיבת הוועדה המשותפת של ועדת הביקורת וועדת החינוך שתהיה הידברות ושהסטאטוס-קוו חל על כל הגורמים שהשתתפו בישיבה.

2634: אם כן, המועצה להשכלה גבוהה לא הייתה צריכה למנות ועדה מלווה, כי גם זה אומר שינוי הסטאטוס-קוו.

2634: הנשיא היה צריך לבוא לישיבות כאשר הוא התבקש ולדווח כאשר הוא התבקש.

2634: גם זה חלק מהסטאטוס-קוו.

2634: לא יכול להיות שיש כל הזמן מכתבים שמופנים גם אליך וגם אל חבר הכנסת מילר שמתארים את המצב שהוא בעייתי, אבל רק מהכיוון האחד.

2634: אנחנו השתדלנו שהמכון ימשיך לתפקד כרגיל ולא התערבנו בשום דבר מעבר למה שמתחייב מהנסיבות.

2634: לעומת זאת, מהצד השני, במקום שלמשל בישיבת הוועד המנהל הנשיא יבוא, ידווח ויתפקד כמו שסוכם, לפי הרעיון של סטאטוס-קוו, הוא לא עשה זאת.

2634: מצידנו המכון מתפקד כרגיל.

2634: אני חושב שצריך לצאת מכאן מסר ברור כפי שהציע חבר הכנסת מילר שיופנה לסטודנטים ויאמר שהמכון ימשיך לתפקד וכי גם ההנהלה והמוסדות הציבוריים באים והולכים, אבל המוסד נשאר.

2634: את המסר הזה צריך להעביר לסטודנטים, במיוחד שאני מבין שמישהו מפיץ שלא נרשמים סטודנטים למרות שבפועל בתקופה המקבילה, לעומת שנה שעברה, נרשמו 90 סטודנטים יותר.

2634: רק הבוקר שמעתי בשמחה שסטודנטית מהמכון קיבלה מלגה בניהול טכנולוגיה ונתנה קרדיט למכון.

2634: היום סילבן שלום סיפר לנו שהוא היה בביקור במכללה בתל-אביב ושהתואר שם הוא של המכון.

2634: כל מי שמשדר כאילו הסטודנטים צריכים להרגיש שיש ספק לגבי התעודות שלהם, לגבי המשך עבודתם, המחלוקת הזו צריכה להיפתר בצורה מסודרת, רגועה, לא דרך בג"צים ומשפטים שזה לא לעניין.

2634: נלך לפי התקנון ונפעל, אבל לא שצד אחד יאמר שהוא יכול להמשיך לא לשתף פעולה ולא לקיים את חובתו ואילו הצד השני אמור לנהוג אחרת.

יוסף בן-עזרא: פרופסור שטרית, ברשותך, קטונתי.

יוסף בן-עזרא: השגת הרבה יותר ממני, אבל אני לא רוצה שייווצר כאן רושם לא נכון ואני בהחלט מסכים לדבריו של דוקטור בר-לב, שבמקום לחטט בניירת, עדיף להסתכל לעתיד.

יוסף בן-עזרא: מכיוון שהעלית את הנושא, אני בכל-זאת אענה כי אני לא רוצה להיות בצד הרע.

יוסף בן-עזרא: ב-23 בחודש היינו בכנסת, ב-24 בחודש יצא מכתב בו כתוב שאנחנו מברכים את תרומתו של הנשיא של המכון להרגעת הרוחות ועל הצהרתו בפני הוועדה על התפטרותו וכולי.

קריאה: לא כתוב להתפטר.

קריאה: לסיים את תפקידו.

יוסף בן-עזרא: לא היה ולא נברא.

יוסף בן-עזרא: בואו לא נדבר על זה כי זה לא האישיו.

יוסף בן-עזרא: אל תאשימו אותנו בהפרת הבנות.

יעקב אזולאי: נאמר ש"בזמן הקרוב נתחיל בתהליך הידברות עם כל הגופים הרלוונטיים כדי לגבש את הפעולות הנדרשות לעתיד כולל הכנה לבדיקת המבקר".

יעקב אזולאי: הרי סוכם על חזרה, אנטה, אחורנית.

יעקב אזולאי: ב-11 בפברואר 2007 סוכם.

יעקב אזולאי: בואו נראה את הפירוש של הסטאטוס-קוו שאתה הצעת אז בישיבה ב-23 בינואר.

יעקב אזולאי: כותב יושב-ראש הוועד המנהל לנשיא המכון: "הוועדה המשותפת של ועדת ביקורת המדינה וועדת החינוך לא הורתה לוועד המנהל דבר".

יעקב אזולאי: זה מה שאתה רצית?

יעקב אזולאי: בבקשה.

יעקב אזולאי: יש לך.

יעקב אזולאי: שואלים מדוע הגשנו בג"ץ.

יעקב אזולאי: הסגל האקדמי קורא דבר כזה, הוא לא יגיש בג"ץ?

רונאל פישר: אני אנסה לומר את הדברים בצורה טובה.

רונאל פישר: אני רוצה להודות לכל מי שכאן, במיוחד לך אדוני היושב-ראש, שקראת לנו וכיבדת אותנו בנוכחות שלך.

רונאל פישר: אני מודה גם לפרופסור שטרית שהוא איש שאני מאוד מעריך ומכבד.

רונאל פישר: אני מודה לראש העיר חולון שטורח, משקיע המון, ובא לכאן למרות שיש לו בעיות רבות בעירו.

רונאל פישר: במיוחד צריך להודות לסטודנטים כי הרי בסופו של יום הדיון כולו נע סביב ציר אחד והוא טובתם של הסטודנטים הקיימים ואלה שיהיו, והיכולת של המכון הזה לגדל דור של אנשים מצוינים.

רונאל פישר: זה מה שצריך להיות המוטו של העניין.

מיכאל מלכיאור: זה הרי ברור.

מיכאל מלכיאור: התחלת מאוד יפה, אבל אני מבקש שתאמר לי מה הבעיה.

רונאל פישר: אחרי שאמרנו את זה ואחרי שהצדדים כבר הסכימו, כבר הרווחנו מכך שהם הסכימו שהסוגיה היא טובתם של הסטודנטים.

רונאל פישר: כל המהומה הגדולה החלה משאלה מאוד פשוטה: קם הסגל האקדמי של המכון, הראש של המכון והנשיא, ואמרו שעל פי חוות דעת משפטיות שהם קיבלו וכתוצאה ממכתבים שהם קיבלו מהמועצה להשכלה גבוהה ומהוועדה לתכנון ותקצוב עומדים להצר את צעדיהם ואת צעדיו של המכון כתוצאה מן העובדה שהמינוי של מר ששון ומר בר-לב אינם חוקיים, ואני לא דן בזה אלא יוצא מנקודת הנחה שהם כן חוקיים.

מיכאל מלכיאור: אני רוצה להבין.

מיכאל מלכיאור: בוא נגיד שיש חוות דעת כזאת.

מיכאל מלכיאור: זה היה שנוי במחלוקת ודיברנו על כך, אבל נניח שיש.

מיכאל מלכיאור: אני יכול להבין שזה עניין של ה-ות"ת ואת זה נפתור, אבל מה זה העניין של הסגל האקדמי במכון?

מיכאל מלכיאור: הרי ראש העיר היה שם, ישב שם מקדמת דנא, והוא ממילא עומד לסיים את תפקידו בקיץ, הם יודעים שיש מכתב וגם חוות דעת משפטית שהוא יכול לשבת שם עד סוף 2007 למרות שהוא לא ישב עד סוף 2007, אז רוצים לסכן מוסד שלם בגלל שראש העיר יושב בתפקיד עוד שלושה חודשים?

רונאל פישר: חלילה.

מיכאל מלכיאור: אם כן, מה הסיפור?

רונאל פישר: כדי שאנחנו נחזור בנו ולא נמצא כל עניין בדבר הזה, אנחנו צריכים רק מכתב מה-ות"ת, מהמועצה להשכלה גבוהה, ממשרד הפנים, ממשרד המשפטים שאומר לנו שלא יאונה לנו כל רע, גם אם הם ימשיכו.

רונאל פישר: אם זה כך, הפרשה תמה.

רונאל פישר: אדוני, אני מדבר על אחריות.

מיכאל מלכיאור: לגבי נשיא המכון, גם זו נקודה?

רונאל פישר: חס ושלום, ואת זה אני רוצה להסביר.

רונאל פישר: הואיל וההגנה הטובה ביותר היא ההתקפה, זה נכון, במקום שנישאר בדיון היחידי שמעניין, האם הסוגיה של המינוי הוא חוקי או לא חוקי, ואותנו זה לא מעניין כי אנחנו רק רוצים שישתפו אתנו פעולה, שייתנו לנו תקציבים, שיעזרו לנו וכולי.

רונאל פישר: היום הפכו את זה בטריק ואומרים שהדיון הוא האם ראש המכון ימשיך, אבל זה לא רלוונטי, זה לא הנושא, זה לא מעניין, זה לא קשור.

רונאל פישר: מה שקרה, ובצדק מבחינתם, ועקב קבלת העצות מעורכי-הדין שלהם שהן עצות ראויות ונכונות, הם אומרים שאם ננהל את המלחמה על המגרש של המינוי שלכם הלא חוקי, לא נעים.

רונאל פישר: אני לא שם ואני לא משתף עם זה פעולה.

רונאל פישר: אני רוצה לסיים את דבריי ברוח של פשרה.

רונאל פישר: אני לא מנהל ויכוח ושום ריב.

רונאל פישר: כל ההתנהלות בבג"ץ וכל ההתנהלות האחרת מיותרת.

רונאל פישר: אנחנו לא רוצים בה, אנחנו לא מעוניינים בה ואני מייחל שאדוני ימצא את הדרך עבור כולנו כדי ליישב את העניין.

מאיר ניצן: במועצה להשכלה גבוהה הקודמת, זו שסיימה את הקדנציה שלה, התמניתי כיושב-ראש הוועדה שבודקת את ההתנהלות של המכון בחולון.

מאיר ניצן: קראו לזה ועדה מלווה, ותיכף אני אומר כמה מלים על המושג הזה.

מאיר ניצן: בוועדה חברים חבר ות"ת, דוקטור משה מנדלבאום, ועוד חבר מועצה להשכלה גבוהה, דוקטור פואד פארס.

מיכאל מלכיאור: למה הם לא כאן?

מאיר ניצן: הם לא יכלו להגיע, אבל אני מייצג אותם.

מיכאל מלכיאור: היה ראוי שיגיעו.

מאיר ניצן: אני מקבל את ההערה.

מיכאל מלכיאור: בסך הכול גם המועצה להשכלה גבוהה עומדת תחת הפיקוח שלנו.

מאיר ניצן: נכון.

מיכאל מלכיאור: לא יכול להיות שיש ישיבה דחופה לעניין הזה והאנשים שממונים על הדבר לא מגיעים.

מאיר ניצן: קיבלתי את ההערה.

מיכאל מלכיאור: אתה יושב-ראש הוועדה?

מאיר ניצן: כן.

מאיר ניצן: בישיבה האחרונה של המועצה להשכלה גבוהה הקודמת מונתה ועדה והוועדה הזו לא תקפה רק למועצה הקודמת אלא היא תקפה גם היום, וכולנו חברי המועצה להשכלה גבוהה.

מאיר ניצן: אני חבר המועצה להשכלה גבוהה החדשה וכך גם דוקטור פואד פארס.

מיכאל מלכיאור: אתה אחראי על תחום התקצוב?

מאיר ניצן: לא.

מאיר ניצן: המועצה להשכלה גבוהה אחראית על הצד האקדמי ואני הנציג של המכללות האקדמיות במועצה ולכן בחרו אותי להיות בוועדה הזאת.

מאיר ניצן: בלי להיכנס לכל מה שהיה, לדעתי יש כאן שתי נקודות של אי-הבנה ואפשר לפתור אותן במקום.

מאיר ניצן: הדבר הראשון הוא מה הייתה ההחלטה של ועדות הכנסת בישיבה הקודמת ואת מי היא חייבה, כי כל אחד הסיק משהו אחר.

מאיר ניצן: הוועד המנהל חושב שהיא לא חייבה אותו, המועצה להשכלה גבוהה והוועדה לתקצוב ותכנון חושבות אולי שהיא גם לא חייבה אותן, ואני מבקש להבהיר בדיוק מה אתם מציעים ומה צריך להיות הסטאטוס-קוו אנטה.

מאיר ניצן: את מי הוא מחייב ומה צריך לעשות.

מאיר ניצן: אם יבהירו את זה, זה יפתור את הבעיות בהמשך.

מיכאל מלכיאור: באיזה נקודה אתה סבור שהוועד המנהל חושב שההחלטה לא מחייבת אותו?

מאיר ניצן: הם אומרים את זה.

מאיר ניצן: שמענו את ציטוט הדברים.

אלכס מילר: איך זה קשור אליך?

אלכס מילר: אתה מסתכל על העובדות בשטח ואתה לא מסתכל על ההחלטות וההמלצות.

מאיר ניצן: תיכף אני אומר בדיוק מה אני מציע מטעם המועצה להשכלה גבוהה.

יהושע גלייטמן: אולי כדאי שנשמע מה עמדת המועצה להשכלה גבוהה באשר לטענות שהועלו כאן.

יהושע גלייטמן: תשים את זה על השולחן כדי שפעם אחת נדע.

מאיר ניצן: מיד אני אומר את זה.

מאיר ניצן: ההחלטה של ועדת החינוך והוועדה לביקורת המדינה לא הייתה ברורה מספיק ולכן אני מציע שאתם תאמרו בדיוק מה אתם מציעים.

מאיר ניצן: באשר לוועדה המלווה.

מאיר ניצן: מכיוון שהמועצה להשכלה גבוהה אחראית על הצד האקדמי של המכללה ומכיוון שהוועדה לתכנון ותקצוב אחראית על הצד התקציבי, הן חייבות לדעת מה קורה במכון והן צריכות גם להחליט.

מאיר ניצן: מדובר כאן על הטלת סנקציות וזה הכוח היחיד שיש לנו.

מאיר ניצן: אם יש בעיות, זה מה שנצטרך לעשות.

קריאה: זה לא סטאטוס-קוו.

מאיר ניצן: המועצה להשכלה גבוהה אחראית על החלק האקדמי והוועדה לתכנון ותקצוב אחראית על הצד התקציבי, ולכן הן צריכות לדעת מה קורה שם.

מאיר ניצן: אני לא הייתי בישיבה שמינו אותי, אבל הבנתי אחר-כך שהתפקיד של הוועדה הוא לבחון בדיוק מה קורה בין שני הצדדים מבחינה ניהולית, אם הדברים מתנהלים כמו שצריך כי זה קשור לוועדה לתכנון ותקצוב.

מאיר ניצן: אחרי שנלבן לעצמנו את כל הדברים האלה, נבוא לישיבת המועצה ולישיבת הוועדה, נציג ונסביר להם בדיוק איך אנחנו רואים את הדברים האלה.

מאיר ניצן: אני כבר עוסק בזה שבוע ימים, אני עדיין לא יודע בדיוק מי נגד מי, כולל זה שחברי הוועד המנהל החליטו שהם לא רוצים להיפגש עם הוועדה שלנו בגלל שהם טוענים שזו ועדה מלווה ולא שמעו אותם קודם למינוי.

מאיר ניצן: אני מודיע כאן רשמית שהתפקיד של הוועדה הזאת הוא לשמוע את כולם.

מאיר ניצן: שמענו את ראש המכון, את הנשיא, אנחנו רוצים לשמוע את הוועד המנהל, אנחנו רוצים לשמוע את יושב-ראש חבר הנאמנים ורוצים לשמוע את כולם.

מאיר ניצן: אחרי שנשמע את כולם, אנחנו נלבן לעצמנו את מה שקורה ונבוא עם המלצות למליאת המועצה להשכלה גבוהה או למליאת הוועדה לתכנון ותקצוב, ושם נציג את הדברים.

מאיר ניצן: זה התפקיד של הוועדה המלווה.

מאיר ניצן: הייתה כאן טעות חמורה.

מאיר ניצן: קראו לזה ועדה מלווה אבל לא הבהירו מה היא הוועדה המלווה.

מיכאל מלכיאור: מה אתם בודקים עכשיו.

מאיר ניצן: אנחנו צריכים לשמוע מה קרה ואנחנו צריכים להחליט מי מהצדדים עשה דברים שהם שלא בסדר ולהציע לתקן את זה.

מאיר ניצן: אחרי שנראה את הדברים שהיו כפי שהיו מצד הנשיא, אם יש דברים שמתנהלים לא כפי שהיו צריכים להתנהל, מצד הוועד המנהל, מצד חבר הנאמנים.

מיכאל מלכיאור: לכן מבקר המדינה בודק עכשיו את הדברים.

מאיר ניצן: מבקר המדינה יכול לבדוק, אבל אנחנו אנשים אקדמיים, אנחנו מייצגים את הגוף האקדמי של המדינה שתפקידו לבדוק את הדברים שנעשים בכל מוסד ומוסד, ולכן מינו אותנו לעשות זאת.

מאיר ניצן: גם מבקר המדינה צריך לעשות זאת, כמובן, אבל אנחנו החלק האקדמי ובצדדים הללו אנחנו מבינים וזה תפקידנו.

מיכאל מלכיאור: יש איום מצדכם לסנקציות נגד המכון?

מאיר ניצן: כן.

מיכאל מלכיאור: למה?

מאיר ניצן: אם המוסד לא מתנהל כמו שצריך.

מיכאל מלכיאור: לא מתנהל כמו שצריך באיזו נקודה?

מיכאל מלכיאור: מה הנקודה?

קריאה: זה מה שהם בודקים.

מאיר ניצן: אנחנו רוצים לבדוק איך זה מתנהל.

מאיר ניצן: שמענו את הנשיא, שמענו את אנשי הסגל האקדמי והיו להם טענות נגד הוועד המנהל וחבר הנאמנים.

מאיר ניצן: אני חושב שהטענות האלה נשמעו טענות הגיוניות, ואם הן נכונות, זה לא כל כך טוב.

מאיר ניצן: לכן אנחנו רוצים לשמוע גם את הצד השני ולשמוע בדיוק מה יש לו לומר.

מיכאל מלכיאור: האם ההחלטה של חזרה לסטאטוס-קוו אנטה מתיישבת עם הקמת ועדה מלווה למכון.

מאיר ניצן: תלוי זה מה זו ועדה מלווה.

מאיר ניצן: אם תפקידה של הוועדה המלווה היא ללכת ולבקר את מה שנעשה בכל המוסדות – את הנשיא, את הוועד המנהל – לבחון אותם, להציע להם הצעות ולעזור להם בניהול, זה בהחלט נוגד וזו לא הייתה מטרת הוועדה.

מאיר ניצן: מטרת הוועדה היא רק לבדוק דברים, להעביר אינפורמציה למועצה להשכלה גבוהה ולוועדה לתכנון ותקצוב כדי שידעו מה קורה ויוחלט אם צריך להטיל סנקציות על המוסד או לא.

מאיר ניצן: מדובר כאן בקבלת אינפורמציה, ניתוח אינפורמציה והעברה.

מאיר ניצן: שום דבר לא אופרטיבי.

אלכס מילר: עם כל הכבוד, ההתנהלות הזאת היא קצת מוזרה.

אלכס מילר: אנחנו קיימנו את הישיבה הראשונה בגלל המכתבים של המועצה להשכלה גבוהה על כך שהיא עומדת להטיל סנקציות על המוסד.

אלכס מילר: התקבלה החלטה, אבל מבחינת

אלכס מילר: כם שום דבר לא השתנה.

אלכס מילר: עכשיו אתה בא ואתה אומר לי שאתה הולך לבדוק, ואני שואל לבדוק מה.

אלכס מילר: הרי אתה הוצאת כבר מכתב ושום דבר לא נעשה.

אלכס מילר: אם כן, מה אתה הולך לבדוק?

מאיר ניצן: מה הוצאנו במכתב?

קריאה: את הסנקציות.

אלכס מילר: להראות לך את המכתב?

אלכס מילר: שאתם עומדים להטיל סנקציות על המוסד.

איריס סניטקוב: החלטת הוועדה לתכנון ותקצוב הסמיכה את המנכ"ל ואת היושב-ראש להטיל סנקציות תקציביות אם המוסד לא יתנהל כמו שצריך, אם המכון מגיע למצב בו הוא משותק.

אלכס מילר: תקרא את המכתב.

מאיר ניצן: זה לא המכתב אליו אתה מתכוון.

מאיר ניצן: "שתבטיח כי המוסד יתנהל על פי ההנחיות התאגידיות של המל"ג וה-ות"ת בהתאם לכללי מינהל תקינים".

מאיר ניצן: זה תפקיד הוועדה.

אלכס מילר: יש כאן משהו שהוא לא הגיוני.

אלכס מילר: לפני חודשיים התקיימה ישיבה שהתנהלה מאחר שיצאו מכתבים מהמועצה להשכלה גבוהה בהם נאמר שיש כאן בעיה במוסד ואם לא תפתרו את הבעיה הזאת, אנחנו מפסיקים את התקצוב.

מאיר ניצן: כך אמרו?

מאיר ניצן: או שאמרו שהם רוצים לבדוק את הדברים?

אלכס מילר: לא היה מכתב שמתייחס לזה שהמועצה להשכלה גבוהה עומדת לבדוק.

מאיר ניצן: עכשיו המועצה להשכלה גבוהה רוצה לבדוק.

אלכס מילר: אתה היית צריך להגיע לכאן עם מסקנות.

יוסף בן-עזרא: רבותיי, אנחנו לומדים כיצד להפוך למנוע חום ולשרוף קלוריות במקום לקחת את הפורום המכובד כאשר כל הצדדים יושבים כאן ולצאת עם פתרון.

יוסף בן-עזרא: לא התכוונתי, אבל סמנטית אני הופך את זה ואת העבר השחור אני משאיר כאן.

יוסף בן-עזרא: בואו נסתכל על העתיד.

יוסף בן-עזרא: אני מציע דבר מאוד קונסטרוקטיבי.

יוסף בן-עזרא: אני לא עורך דין ולכן אני לא יודע להרכיב משפטים מסובכים.

יוסף בן-עזרא: אני אומר דברים מאוד חד-משמעיים והפרשנות שלהם היא מאוד פשוטה.

יוסף בן-עזרא: כל מה שאנחנו מבקשים הוא לצאת מכאן עם פתרון שאומר דבר פשוט.

יוסף בן-עזרא: כל מה שקורה כאן וכל מה שהתפתח בין הצדדים, לא מכבד אף אחד מהצדדים ובמיוחד המוסד.

יוסף בן-עזרא: אני מבקש שכל הצדדים, כולל חבר הנאמנים, יושב-ראש הוועד המנהל, יסיימו בתאריך מסוים את תפקידם.

יוסף בן-עזרא: אני מבקש לא להפעיל סנקציות נגד המכון ולא נגד האנשים אלא לאשר את התקנון החדש לפי קריטריונים של המועצה להשכלה גבוהה והוועדה לתכנון ותקצוב.

יוסף בן-עזרא: אנחנו לא רוצים לעשות צעדים חד-צדדיים.

יוסף בן-עזרא: יש סתירה בין התקנון הקיים לבין התקנון שנסמך על דרישות המועצה להשכלה גבוהה והוועדה לתכנון ותקצוב.

יוסף בן-עזרא: הסתירה היא ברורה ולא צריך להיות משפטן, אבל אפשר לתקן את הדברים.

מיכאל מלכיאור: מה הסתירה?

יוסף בן-עזרא: חלילה, זה לא אישי נגד אף אחד, אבל לפי דרישות המועצה להשכלה גבוהה והוועדה לתכנון ותקצוב, אנשים שהם מייצגים גופים ציבוריים, לא יכולים לכהן בתפקידים מסוימים, ואני לא רוצה לפרט כי אני לא נגד אף אחד.

יוסף בן-עזרא: לכן אני מבקש לקבל את התקנון האומר ושחבר הנאמנים הקיים יבחר איקס אנשים, שלושה או ארבעה, אלה שהם לא צד לסכסוך, על מנת להבטיח את השקיפות האובייקטיבית.

יוסף בן-עזרא: לפי התקנון החדש, שגם מקובל על המועצה להשכלה גבוהה והוועדה לתכנון ותקצוב, המועצה האקדמית או הסנט יבחר נציגים לאותה ועדה שתלווה את המכון כאשר בוועדה הזו יהיו חברי גם נציגי המועצה להשכלה גבוהה והוועדה תקים ועדות חיפוש לכל התפקידים, תרחיב את הרכב חבר הנאמנים, תבחר את יושב-ראש הוועד המנהל ואת הוועד המנהל.

מיכאל מלכיאור: ואת הנשיא.

יוסף בן-עזרא: ואת הנשיא.

יוסף בן-עזרא: בהחלט.

יוסף בן-עזרא: למען השקיפות ולמען הצדק, את כולם צריך לחפש.

מרדכי ששון: העלו כאן דברים ואמרו כאילו הכול נפתר.

מרדכי ששון: משרד הפנים אמר שכל מה שיש לדון לגבי ניגוד אינטרסים של ראש העיר, יידון בבג"ץ.

מרדכי ששון: אנחנו פועלים על פי התקנון.

מרדכי ששון: אני הייתי מאמץ כמעט את כל מה שאמר חבר הכנסת מילר.

מרדכי ששון: גישתו הייתה גישה חיובית.

מרדכי ששון: אני אומר לך שאני דואג לחבר'ה הצעירים, לסטודנטים.

מרדכי ששון: לא יכול להיות שאנחנו יושבים בוועדה ופרופסור טלר מהמועצה להשכלה גבוהה מעלה דרישה, ואתה הורדת אותו מהצעתו להקים ועדה מלווה ואמרתם שלא תהיה ועדה מלווה, אבל אחרי כן הם פתאום ממנים ועדה מלווה, שבוע לפני שהמועצה להשכלה גבוהה הקודמת מתפזרת.

מרדכי ששון: לא יעזור לאף אחד.

מרדכי ששון: יש לי אחריות גדולה מאוד, יש לי סמכויות ואני אפעל בהתאם לאחריות שיש לי, וכאמור, האחריות היא גדולה מאוד.

מרדכי ששון: אני ראש עיר של חולון והמכון נמצא בחולון, ובתקופתי זכינו שהמוסד הזה יקבל הכרה מהמועצה להשכלה גבוהה, דבר שקודם לכן לא צלח.

מרדכי ששון: הדבר הזה קרוב ללבי ואני מבקש מכבוד היושב-ראש שתצא הנחיה ברורה וחד-משמעית מכאן שלא יפגעו לא בסגל האקדמי ולא בסטודנטים, שלא תהיה כל סנקציה כי המוסד מתנהל ואנחנו לא מתערבים בניהול הפדגוגי של המכון.

מרדכי ששון: בהתאם לתקנון אני אחראי ואני פועל בדיוק בהתאם לתקנון.

מרדכי ששון: אני מסיים קדנציה, הוא מסיים קדנציה, הנשיא מסיים קדנציה, כך שיצטרכו לבחור נשיא חדש וזה ייעשה בדרך המקובלת ועל-פי חוק.

מרדכי ששון: יותר מזה אני לא רוצה, אבל תנו לי להיות בטוח שאני מסיים את התפקיד שלי ואני יודע שנשיא חדש נבחר והמוסדות אכן נבחרו ובא לציון גואל.

מיכאל מלכיאור: התקנון החדש מקובל עליך?

מרדכי ששון: לא יודע, לא ראיתי אותו.

מרדכי ששון: לפני שאני מתפזר, אתה רוצה לשבת על תקנון חדש, שאני אקבע לחבר הנאמנים ולוועד המנהל החדש?

מרדכי ששון: עוד כמה חודשים אנחנו מתפזרים, אז שיבוא ועד מנהל חדש וחבר נאמנים שיחליט על התקנון שלו.

מרדכי ששון: איך מחליטים מראש על סנקציות?

מרדכי ששון: אף פעם לא פנו אליי.

מרדכי ששון: אני יושב בחבר הנאמנים ולא פנו אליי.

מרדכי ששון: זו שערורייה.

מרדכי ששון: זו פוליטיזציה של המועצה להשכלה גבוהה.

מרדכי ששון: ההתנהגות של המועצה להשכלה גבוהה היא שערורייתית.

מרדכי ששון: מוציאים מכתב בלי לשאול אותי ובלי לדבר אתי?

קריאה: יש מכתב מה-10 בינואר.

מרדכי ששון: אף פעם לא דיברו אתי.

מרדכי ששון: האנשים האלה שיושבים כאן – בין אם יש לי חילוקי דעות אתם או לא – והסטודנטים שיושבים כאן, הם קרובים ללבי ואיכפת לי מהם.

מאיר ניצן: אני מוכן לשמוע אותם.

מרדכי ששון: איפה הייתם עד עכשיו.

מאיר ניצן: עזוב איפה היינו עד עכשיו.

מאיר ניצן: אני עכשיו מוכן לשמוע אותך.

מרדכי ששון: איך אתם נוקטים עמדה בלי לשמוע?

מאיר ניצן: אתה לא רוצה לשמוע אותי?

מרדכי ששון: לא, אני לא אשמע אותך.

מרדכי ששון: אני בזכות דיבור.

מרדכי ששון: נפגשתי עם השרה, הצגתי את הבעייתיות של הנושא והיא אמרה שהיא תיכנס לעובי הקורה.

מרדכי ששון: נבחרה עכשיו מועצה להשכלה גבוהה.

מרדכי ששון: כל מה שמעניין אותי אלה הם הסטודנטים והסגל.

מרדכי ששון: הם הביאו כבוד לעיר ואני רוצה שימשיכו להביא כבוד לעיר, אבל יש תקנון, ואני אפעל בדיוק בהתאם לתקנון ואעמוד על קוצו של יוד.

מרדכי ששון: אם צריך להחליף אותי, אותו ואת הנשיא, אנחנו נפנה את התפקיד בכבוד ונבחר אנשים חדשים לנהל את המכון.

ישראל מארק: אני מודה לכם על שקיבלתם אותנו כאן.

ישראל מארק: הסיבה לפנייתנו אליכם היא שלמרות שהתקיימה כאן ישיבה לפני מספר שבועות, כל ההחלטות שהתקבלו – הופרו.

ישראל מארק: מדברים כאן על סטאטוס-קוו אנטה, אבל עוד יומיים הוא יופר.

ישראל מארק: מה שמדאיג אותנו הם המכתבים ההולכים וחוזרים של המועצה להשכלה גבוהה המדברים על סנקציות וכולי.

ישראל מארק: למרות שנאמר כאן שעדיין אין עמדה, במכתבים האלה נאמר באופן חד-משמעי שהפעילות של המוסדות המנהלים היא הרסנית.

ישראל מארק: אני לא יודע מה תפקיד הוועדה שמונתה על-ידי המועצה, אבל אני יודע שנכון להיום עבר חודש וחצי מאז התקיימה הישיבה בכנסת אבל שום דבר לא טופל והמצב רק החמיר.

ישראל מארק: הקרקע רועדת אבל כולם צועקים שמה שחשוב להם הוא המכון.

ישראל מארק: אני אומר לכם שאף אחד לא מסתכל על המכון באמת אלא מנסים לשמר.

ישראל מארק: המרצים עושים הכול כדי לשמר את המצב עם הסטודנטים כדי שלא ייפגעו אבל יש פגיעות חמורות.

מיכאל מלכיאור: מה לדעתך צריך לעשות?

ישראל מארק: אני מבקש מכם לקבל החלטה בהסתמך על הצעתם של מוטי ששון ודוקטור בן-עזרא האומרת לצאת מכאן עם איזושהי ועדה שתטפל בבעיות המועלות כמו המוסדות המנהלים, התקנון, משך הכהונה וכולי.

ישראל מארק: אני מבקש מכם לעשות זאת.

איריס סניטקוב: אני רוצה לעשות סדר בדברים.

איריס סניטקוב: בוועדה לתכנון ותקצוב התקבלה החלטה בינואר, עוד לפני הדיון שהתקיים בוועדות הכנסת, שהסמיכה את המנכ"ל להטיל סנקציות תקציביות.

איריס סניטקוב: הסמיכה בעקבות הבקשה שלכם.

מרדכי ששון: אבל יש אישור של משרד הפנים.

איריס סניטקוב: הסמיכה בגלל ניגוד עניינים של משרות כאלה ואחרות.

מרדכי ששון: המנכ"ל חזר בו.

איריס סניטקוב: לא.

מרדכי ששון: את לא יודעת?

מרדכי ששון: זו שערורייה.

מרדכי ששון: הוא הוציא מכתב שאין שום בעיה.

מרדכי ששון: הכול אושר.

מרדכי ששון: חוזה החכירה לדורות הוצא על-ידי שר הפנים.

רונאל פישר: זאת לא אמת.

רונאל פישר: מה שאתה אומר, זאת לא אמת.

רונאל פישר: זאת לא עמדתו של המנכ"ל.

רונאל פישר: זה לא נכון.

מיכאל מלכיאור: בישיבה הקודמת ראינו את המכתב הזה.

מרדכי ששון: אבל היא לא יודעת.

מרדכי ששון: אני אראה את המכתב הזה.

איריס סניטקוב: היה דיון כאן והוחלט על השארת הסטאטוס-קוו.

איריס סניטקוב: לטעמנו ההחלטה הזו לא חלה לא על ות"ת ולא על מל"ג.

איריס סניטקוב: אנחנו לא חלק מהסכסוך הזה.

איריס סניטקוב: אנחנו מתקצבים אותם, אנחנו מפקחים עליהם, אבל אנחנו לא חלק מהסכסוך הזה.

איריס סניטקוב: אנחנו בודקים שהם פועלים לפי הנהלים ולפי הכללים שלנו.

איריס סניטקוב: בעקבות זה הוקמה ועדת המעקב.

מיכאל מלכיאור: הכללים שלכם מאוד לא ברורים.

מיכאל מלכיאור: הרי גם המכתב הזה שמאפשר למר ששון לשבת כל שנת 2007, העובדה שזה היה כל הזמן.

מיכאל מלכיאור: אני ממש לא מבין מה אתם רוצים ומה המטרה של העניין.

מיכאל מלכיאור: מר ששון ממילא מסיים את תפקידו תוך מספר חודשים אחרי שישב מספר שנים.

מיכאל מלכיאור: יש ויכוח משפטי, בסדר, זאת לא פעם ראשונה שזה קורה.

רונאל פישר: כתוב בכפוף לקיום התנאים ואדוני חייב לעזוב את התפקיד שלו.

רונאל פישר: אתה מציג מצג שווא בכנסת.

רונאל פישר: מה שאתה עושה, זה חמור מאוד.

מרדכי ששון: תראה את המכתב הקודם.

רונאל פישר: מר ששון, מה שאתה עושה, זה חמור מאוד.

מיכאל מלכיאור: כתוב: "הוגשה עתירה לבית משפט עליון בעניין כהונתך הכפולה כראש עירייה וכיושב-ראש חבר הנאמנים, כמו גם חבר הוועד המנהל, ינהג משרד הפנים כפי שיוחלט על-ידי בית המשפט העליון.

מיכאל מלכיאור: לפיכך כל עוד הנך מכהן בשני התפקידים, עליך לנהוג משנה זהירות בכל האמור למקרה ניגוד עניינים בין שני מוסדות ככל שיהיו".

מיכאל מלכיאור: בכפוף לזה – וזה אחר כך מאושר במכתב מסוף ינואר – משרד הפנים מקפיא את הדרישה שלו שמר ששון לא יכול להמשיך בתפקידו כל זמן שהוא נוהג במשנה זהירות.

מיכאל מלכיאור: הוא יכול להמשיך עד לפסיקה של הבג"ץ וזה מה שקיבלנו וקראנו בישיבה הקודמת.

מיכאל מלכיאור: לכן אין שום עניין לבדוק.

מיכאל מלכיאור: המועצה להשכלה גבוהה לא חייבת לבדוק כאן.

מיכאל מלכיאור: יש כאן ויכוח משפטי שנמצא בפני בג"ץ ואין פה מה לבדוק יותר.

מיכאל מלכיאור: חוץ מזה, אני אומר בכל הכנות, הועלו גם טענות קשות כלפי המועצה להשכלה גבוהה, גם כן בניגוד עניינים וכל מיני דברים, ואם כך, למה להעלות את כל הדבר הזה כאשר מר מוטי ששון ממילא מסיים את תפקידו, הוא ויושב-ראש חבר הנאמנים, תוך מספר חודשים?

מיכאל מלכיאור: מה הסיפור כאן?

מיכאל מלכיאור: מה אתם רוצים?

מיכאל מלכיאור: את אומרת שמשרד הפנים לא מאפשר את זה ולכן זו החלטת המועצה להשכלה גבוהה, אבל זה פשוט לא נכון.

איריס סניטקוב: זה לא מדויק.

מיכאל מלכיאור: זה כן מדויק.

איריס סניטקוב: בשורה האחרונה של המכתב נאמר "בהתאם לתנאים המתאימים כפי שהוגדרו במכתבי מיום 27 באוגוסט".

מרדכי ששון: זה התשלום.

איריס סניטקוב: אתה שואל למה אנחנו עוסקים בבעיה עכשיו מאחר שמר ששון מסיים עוד מעט את תפקידו אבל הבעיה התעוררה באוגוסט 2006.

מרדכי ששון: את יודעת מה היו התנאים לדרוש כסף עבור החכירה?

מרדכי ששון: תקראי את המכתב הראשון.

מרדכי ששון: אישרנו את זה במועצה.

מיכאל מלכיאור: לפי המכתב לראש העיר, גם המכתב מדצמבר וגם המכתב מינואר, ראש העיר יכול להמשיך בתפקידו עד לפסיקה של בג"ץ?

מיכאל מלכיאור: כן או לא?

איריס סניטקוב: לפי המכתב של מנכ"ל משרד הפנים, כן.

מרדכי ששון: אז מה הבעיה?

מיכאל מלכיאור: לפני שנייה את אמרת שמנכ"ל משרד הפנים אמר שהוא לא יכול להמשיך.

איריס סניטקוב: יש כאן ויכוח משפטי.

מיכאל מלכיאור: את צודקת לגמרי.

איריס סניטקוב: יש ויכוח משפטי בנוגע למשפט האחרון שלו שהוא מפנה למכתב הקודם.

מרדכי ששון: הוא נתן הבהרה שלא ראית אותה.

איריס סניטקוב: יש כאן ויכוח משפטי.

רונית תירוש: עכשיו את מבינה שאישרו לו להמשיך?

מיכאל מלכיאור: אמרה איריס שהסיכום של הישיבה הקודמת לא מחייב ולא קשור למועצה להשכלה גבוהה ולוועדה לתכנון ותקצוב.

מיכאל מלכיאור: אני ממש תמה על כך.

מיכאל מלכיאור: ישבנו ביחד כל הגורמים, גם המועצה וגם הוועדה לתכנון, ורצינו לפתור את הבעיה לטובת המוסד שכולנו מסכימים שהוא מוסד לתפארת.

מיכאל מלכיאור: כולם קיבלו כאן את הסיכום, אבל פתאום אומרת איריס שזה לא נוגע ולא מחייב אותם.

מיכאל מלכיאור: זה דבר תמוה.

מיכאל מלכיאור: אתם כן צד בסכסוך כי אתם מאיימים על המוסד שאם יהיה דבר כזה או אחר, אתם תפעילו סנקציות.

איריס סניטקוב: אנחנו מתקצבים מוסד שהוא משותק.

מיכאל מלכיאור: הוא לא משותק.

מיכאל מלכיאור: האיום בסנקציות מצדכם, היא הבעיה המרכזית גם של הסגל.

מיכאל מלכיאור: הסגל והסטודנטים אומרים שאם המועצה להשכלה גבוהה מסירה את האיום שלה בסנקציות, אין להם בעיה.

מיכאל מלכיאור: הסגל אמר כאן דברים מאוד ברורים.

מיכאל מלכיאור: הם חוששים שבגלל הבעיה המשפטית לא יהיו למוסד תקציבים.

מיכאל מלכיאור: ברגע שאתם תתנו לדברים להתנהל בצורה ישרה במשך החודשים, עד סוף הכהונה של הנשיא, של ראש העיר והאחרים, הכול ייפתר.

מיכאל מלכיאור: את אומרת שאתם לא חלק מזה , אבל אתם בהחלט חלק מזה.

מיכאל מלכיאור: הסגל אמר כאן באופן מאוד ברור והתייחס לאיום הזה בסנקציות בגלל הוויכוח המשפטי שהיום נמצא בבג"ץ.

מיכאל מלכיאור: יכול להיות שתהיה פסיקה של בג"ץ שתפתור את הבעיה , ויכול להיות שבג"ץ יאמר שראש העיר לא יכול לכהן ואני בטוח שראש העיר יכבד את החלטת בג"ץ.

יהושע גלייטמן: אני חבר הוועד המנהל משנת 1999, אז נקראתי על-ידי משה בר-לב, בתקופה של המעבר והמשבר הגדול במוסד.

יהושע גלייטמן: תכננתי להתפטר בתחילת השנה, אבל נשארתי בגלל הסכסוך הזה.

יהושע גלייטמן: אני חושב שבמשפטים האחרונים שלך אמרת את מהות הסכסוך במשפטים האחרונים שלך.

יהושע גלייטמן: בעצם המועצה להשכלה גבוהה, מסיבות שלה, מאוד נעלבה.

יהושע גלייטמן: אני מכיר את המערכות האלה הרבה שנים מאחר שגם הייתי גם פקיד בממשלה.

יהושע גלייטמן: המועצה להשכלה גבוהה מצאה לנכון להיכנס לדלת תוך כדי איומים על סנקציות בגין כהונה - שלטענתה מוטלת בספק - של שני החברים המכובדים.

יהושע גלייטמן: מאחר שכל הנושא בבג"ץ, לדעתי התהליך היום צריך להיות חד-משמעי, שהמועצה להשכלה גבוהה תמשוך את האיום.

יהושע גלייטמן: אגב, כל הטענות והגורם לאי-הסדרים היא כהונה לכאורה שלא כדין של שני אנשים בוועד המנהל ובאסיפה.

יהושע גלייטמן: אני חושב שההחלטה שצריכה לצאת מכאן היא להורות למועצה להשכלה גבוהה למשוך את כל ועדות הבדיקה למיניהן ולקיים את התקנון הישן והחדש, דהיינו, בספטמבר עוזבים את תפקידם שני האנשים המכובדים שלשמאלי ונשיא המכון, בינתיים צריך להיות צוות בדיקה כדי להביא נשיא ראוי ונכון לאותו מכון, וכך לסיים את כל הבעיות שיש גם לצוות וגם לסטודנטים.

מיכאל מלכיאור: למה הוועד המנהל היה צריך להוציא מכתבים לעניין כהונת הנשיא?

יהושע גלייטמן: כל הסכסוך הזה והגשת הבג"ץ מקורה בכך שהוועד המנהל הקים ועדה שתשב עם הנשיא ותסכם אתו את אופן פרישתו.

יהושע גלייטמן: אגב, פרופסור שטרית היה חבר בוועדה וקשה לחשוד בו במניעים פסולים.

יהושע גלייטמן: מה שקרה הוא שהמגעים עם הוועדה הזאת הגיעו למבוי סתום והתפוצצו.

יהושע גלייטמן: נשיא המכון, אמר כאן בצורה מפורשת – בישיבת ועדות הכנסת בה לא נכחתי – שהוא מתכוון לסיים את תפקידו, והתקנון חד-משמעית קורא לסיום הכהונה בספטמבר שנה זו, לאחר 16 שנות כהונה בפועל.

יהושע גלייטמן: אני חושב שתפקיד ציבורי אסור לאחוז בו יותר מ-4 שנים, אבל זו דעתי הפרטית.

יהושע גלייטמן: אני חושב ש-16 שנים זה כבר הרבה מעבר על כל המשמעויות

מיכאל מלכיאור: הנשיא קיבל את זה.

יהושע גלייטמן: לא.

יהושע גלייטמן: זאת הנקודה, הוא לא קיבל.

מיכאל מלכיאור: הנשיא אמר בישיבה שהוא יסיים את תפקידו.

יהושע גלייטמן: הוא אמר בישיבה, אבל הוא לא קיבל את זה.

יהושע גלייטמן: התהליך הוא צוות חיפוש שיחפש נשיא למכון והנשיא יסיים את תפקידו בצורה מכובדת במועד.

אלכס מילר: מי קובע את ועדת האיתור?

יהושע גלייטמן: אני מבקש לרדת מההגדרה הגורפת של סטאטוס-קוו ולתת הנחיות לפעילות וההנחיות לפעילות צריכות להיות שהמועצה להשכלה גבוהה יורדת מכל פעילותה שהתחילה בנושא של כהונה לא חוקית לכאורה של שני האנשים האלה.

יהושע גלייטמן: חוץ מזה, המועצה לא מצאה כלום כי לא היה כלום.

יהושע גלייטמן: להמשיך בתהליך של בספט

יהושע גלייטמן: מבר עוזבים ויוקם צוות חיפוש.

יהושע גלייטמן: כמו שאני שומע כאן על הקפאת המצב הקיים, אני לא חושב שזה מצב סביר.

משה ירונסקי: אנחנו רואים מכתבים כאלה שהמדינה כרשות מחוקקת כותבת אותם, ואני לא יכול לזלזל בהם.

משה ירונסקי: איך אתם רוצים שאנחנו לא ניבהל מהמכתבים ששולח למכון רם בלניקוב שהוא מנכ"ל משרד הפנים?

משה ירונסקי: במדינה יש רשות שמטפלת בדברים האלה והדברים נעשים בצורה חוקית.

משה ירונסקי: גם משרד המשפטים וגם משרד החינוך שולחים מכתבים הנוגעים לדברים האלה ואנחנו לא יכולים להתעלם מהם.

מיכאל מלכיאור: תנסה לא להיבהל ותתגבר.

מיכאל מלכיאור: אם זו כל הבעיה שלך, הבעיות נפתרו בזה שזה ילך לבג"ץ ובג"ץ יפסוק.

מיכאל מלכיאור: פסיקת בג"ץ בוודאי תחייב את ראש העיר ואת כולם.

משה ירונסקי: זה שזה עולה לבג"ץ, זה לא יפתור את הבעיה.

משה ירונסקי: נשארת בעיית התקנון, שהם יקבעו את התקנון של חבר הנאמנים שיקבע את הדרך הבאה.

מיכאל מלכיאור: אני חושב שיש כאן כיסוי לטיעונים האמיתיים.

מיכאל מלכיאור: בואו נהיה אמיתיים.

מיכאל מלכיאור: זאת לא הבהלה שלכם ממה שעשוי לעשות משרד הפנים כי הבעיה הזו נפתרה.

מיכאל מלכיאור: כנראה שהבעיה שלכם היא מי יקבע מה יהיה בעתיד.

משה ירונסקי: נכון מאוד.

מיכאל מלכיאור: אם יש בעיה אחרת, בוא נדבר על הבעיה האחרת.

מיכאל מלכיאור: נשים את הנושא הזה של ראש העיר והכהונה שלו שנמצא בבג"ץ ונחכה לפסיקת בג"ץ.

מיכאל מלכיאור: כך החלטנו גם בישיבה ה קודמת.

מיכאל מלכיאור: נשים בצד גם את מה שעשתה המועצה להשכלה גבוהה כאשר מינתה ועדה מלווה, דבר שלדעתי סותר את מה שהחלטנו בישיבה הקודמת.

מיכאל מלכיאור: לא היה צריך יום אחרי הישיבה למנות ועדה כי פתרנו כאן את הבעיה המרכזית שהייתה למועצה להשכלה גבוהה לגבי הכהונה.

מיכאל מלכיאור: אם מדברים על העתיד, צריך לחשוב איך עושים את זה.

אלכס מילר: אני רוצה להתייחס למשפט שאמרת לגבי ה-16 שנים.

אלכס מילר: מוטי, כמה שנים אתה ראש עיר?

מרדכי ששון: 13 שנים.

אלכס מילר: אני לא חושב שיש הבדל בין ניהול עיר לבין ניהול מוסד.

קריאה: יש תקנון.

אלכס מילר: אני מעיר את ההערה כי אני חושב שבסופו של דבר בן-אדם נבחן על-פי המקצועיות שלו ועל-פי מעשיו ולא על-פי כמה זמן הוא נמצא בתפקיד.

אלכס מילר: אם יש תקנות ויש הוראות, על פי זה אפשר להחליט.

אלכס מילר: אני חושב – ואני גם מציע לך אדוני ראש העיר לחשוב על האפשרות הזאת – שעצם העובדה שהוועד המנהל שאמור להתפזר בעוד כמה חודשים קובע היום מי יהיה צוות האיתור של הנשיא החדש, אני רואה פה בעיה.

אלכס מילר: אני חושב שברגע שיוקם ועד מנהל חדש, הוא ירכיב את אותו צוות לאיתור נשיא.

מרדכי ששון: הוא ימשיך מעבר לזמן.

אלכס מילר: מצדי, תקים מחר ועד מנהל חדש ותקימו צוות איתור.

מרדכי ששון: זה לא עובד ככה.

מרדכי ששון: יש תקנון.

מרדכי ששון: בספטמבר מסיימים.

מיכאל מלכיאור: לפי מה שאני מבין, מותר לכהן כנשיא במשך שתי קדנציות.

אלכס מילר: עד 10 שנים.

מיכאל מלכיאור: הנשיא קיבל עוד קדנציה.

מיכאל מלכיאור: החשש של האנשים כאן הוא שכל הדבר הזה אומר לאפשר לו להמשיך.

מיכאל מלכיאור: אלה הוראות המועצה להשכלה גבוהה?

קריאה: כן.

קריאה: חמש פלוס חמש.

מאיר ניצן: יש הנחיות של המועצה להשכלה גבוהה האומרות שבמכללות נשיא יכול לכהן 10 שנים.

מאיר ניצן: מה שהנשיא טוען הוא שצריך לספור את השנים ממתי שהוא מנהל את המוסד כמוסד אקדמי.

אלכס מילר: נכון, מ-1999.

מאיר ניצן: אני טענתי, וזה מה שאמרתי כל הזמן, שלמועצה להשכלה גבוהה אין את כל האינפורמציה אבל היא רוצה לקבל את כל האינפורמציה, וזו מטרת הקמת הוועדה.

מרדכי ששון: יש לכם את כל האינפורמציה.

מרדכי ששון: ההתנהלות שלכם היא הבעייתית.

מאיר ניצן: ההתנהגות שלך כאן היא שערורייתית.

מאיר ניצן: אתה לא נותן לי לדבר.

מאיר ניצן: הנשיא טען בישיבה שהייתה לנו אתו – ואנחנו רצינו לשמוע גם את הצד השני, אף על פי שאני לא חושב שהם רוצים לשבת אתנו ולדבר אתנו – שכל הנושא הזה של מינוי ל-10 שנים צריך לספור אותו מהתאריך בו המכללה היא מכללה אקדמית תחת פיקוח המועצה להשכלה גבוהה.

מיכאל מלכיאור: הנשיא טען כאן שהוא מסיים בספטמבר.

מאיר ניצן: נכון.

מאיר ניצן: מה שהנשיא אמר, זה סיפור אחד.

מאיר ניצן: אתה שאלת לגבי הנחיות המועצה להשכלה גבוהה.

מאיר ניצן: הנחיות המועצה אומרות 10 שנים והשאלה אם לספור את השנים משנת 1999 או לספור מתאריך אחר, זו בעיה שאנחנו צריכים לבדוק אותה.

מאיר ניצן: הסטאטוס-קוו שמדובר עליו, אני חושב שלא צריך לכלול נושא של ועדת בדיקה, ועדה שבודקת מידע, אלא רק דברים אופרטיביים.

מיכאל מלכיאור: אבל צריך מידע על מנת להפעיל את סעיף הסנקציות.

מאיר ניצן: את סעיף הסנקציות לא נפעיל תוך כדי הזמן של הסטאטוס-קוו.

מאיר ניצן: ברור שלא.

מאיר ניצן: אנחנו רוצים לקבל מידע.

מיכאל מלכיאור: מה שאתה אומר עכשיו, אני חושב שזה יכול להיות פתח לפתרון.

מיכאל מלכיאור: אתה אומר שאתם בודקים, מבררים, אבל לא תפעילו סנקציות.

איריס סניטקוב: לא.

איריס סניטקוב: זה לא מדויק.

מיכאל מלכיאור: מה שהוא אומר זה לא מדויק?

מיכאל מלכיאור: הוא יושב-ראש הוועדה.

איריס סניטקוב: המנכ"ל הוא בעל הסמכות.

מיכאל מלכיאור: הוא אמר דברים מאוד ברורים.

איריס סניטקוב: הוא יושב-ראש ועדה של המועצה להשכלה גבוהה.

איריס סניטקוב: המועצה יכולה לומר אם היא מקבלת את המלצת הוועדה או לא.

מיכאל מלכיאור: אתם לא יכולים להתנהל כך.

מיכאל מלכיאור: אם כך, שיבוא לכאן מישהו אחר מהמועצה להשכלה גבוהה.

מיכאל מלכיאור: עם כל הכבוד, אנחנו מפקחים גם על עבודת המועצה.

מיכאל מלכיאור: אנחנו לא מתערבים בהחלטות אקדמיות.

איריס סניטקוב: אנחנו רוצים להבהיר את החלטת המועצה להשכלה גבוהה והוועדה לתכנון ותקצוב.

מאיר ניצן: אני יכול להסביר את מה שאמרתי?

איריס סניטקוב: סמכות הטלת סנקציות תקציביות הן של המנכ"ל.

איריס סניטקוב: הוא יכול להמליץ לו כן או לא, אבל ההחלטה בסופו של דבר היא של המנכ"ל.

מיכאל מלכיאור: אם המנכ"ל ממנה ועדה וראש הוועדה אומר שהוא לא יפעיל סנקציות?

מאיר ניצן: מי שמינה את הוועדה הזו זאת המועצה להשכלה גבוהה ולא הוועדה לתכנון ותקצוב.

מאיר ניצן: מי שמטיל סנקציות, יש שני סוגי סנקציות: סנקציות של המועצה להשכלה גבוהה וסנקציות של ועדת התכנון והתקצוב.

מאיר ניצן: יש סנקציות אקדמיות של המועצה וסנקציות תקציביות של הוועדה.

מאיר ניצן: אלה שני הגופים שיכולים להטיל סנקציות.

מאיר ניצן: אני אמרתי שלדעתי האישית כחבר ועדה אני רוצה לבדוק ולבחון את מה שקרה.

מאיר ניצן: המטרה של הוועדה היא לבחון ולבדוק מה קרה במוסד הזה כדי לחזור חזרה למועצה להשכלה גבוהה ולוועדה לתכנון ותקצוב ולומר להם שקרה כך וכך, תחליטו אם אתם רוצים להטיל סנקציות או לא.

מיכאל מלכיאור: לא, זה לא מה שאמרת קודם, אבל אני מבין שנבהלת מהיועצים המשפטיים שלך.

מיכאל מלכיאור: אתה יכול לשנות את דעתך, אבל זה לא מה שאמרת.

מיכאל מלכיאור: רונית תירוש: אני רוצה להתייחס לדברים שאמר חברי אלכס מילר.

מיכאל מלכיאור: ראש עיר נבחר על ידי ציבור מאוד רחב אחת ל-5 שנים.

מיכאל מלכיאור: אני לא בטוחה שזה בדיוק התהליך שעובר נשיא המכון או מכללה או כל נשיא אחר ולכן לא הייתי משווה.

מיכאל מלכיאור: אני לא מטילה ספק בכישורים לא של ראש העיר הזה ולא של נשיא המכון.

מיכאל מלכיאור: אני חושבת ששניהם היו מצוינים, כל אחד בתחומו.

מיכאל מלכיאור: לגבי שתי קדנציות, גם משרד החינוך החיל מלפני שנתיים בערך את החובה לרוטציה כל שתי קדנציות ולא משנה כמה הנשיא או הרקטור מוצלח.

מיכאל מלכיאור: הרענון הזה הוא דבר נכון וחשוב.

מיכאל מלכיאור: לכן אני חושבת שזה כן צריך להיות.

מיכאל מלכיאור: כאשר כנסת מתפזרת, היא מפסיקה לחוקק חוקים.

מיכאל מלכיאור: כנ"ל כאשר ועד מנהל מתפזר, לא יעלה על הדעת אפילו שהוא יבחר ויטביע את חותמו גם על חמש השנים הבאות דרך מינוי אדם כזה ואחר.

מיכאל מלכיאור: אני חושבת שזה לא ראוי וזה לא נכון.

מיכאל מלכיאור: הייתי רוצה להציע שני דברים.

מיכאל מלכיאור: כלפי המועצה להשכלה גבוהה שמשחקת IN AND OUT, כן שייך לי, לא שייך לי, כל הבלגן או חלק מהבלגן בשלב מסוים התחיל להיות גם בגלל הוועדה לתכנון ותקצוב והמועצה להשכלה גבוהה, מי מכם שאיים בסנקציות, ואני מציעה להחזיר את המצב לסטאטוס-קוו אנטה, דהיינו, שאתם לא מתערבים לא בוועדות כאלה ולא בוועדות אחרות.

מיכאל מלכיאור: כמו שהדברים מתנהלים כרגע, מעבר לסיפורי האגו – ואני מזהה פה רק אגו – של התעקשות קטנונית, ילדותית, לא מובנת שמביאה להרס המכון.

מיכאל מלכיאור: אם אני הייתי סטודנטית שצריכה מחר להירשם למכון, לא הייתי נרשמת, שיהיה שמו טוב ככל שיהיה.

מיכאל מלכיאור: לא הייתי נרשמת.

מיכאל מלכיאור: זו בושה וחרפה.

מיכאל מלכיאור: כבר דיון שני שאני יושבת בנושא וזה ביזיון לכולנו וחבל על הזמן שאנחנו מבזבזים לריק.

מיכאל מלכיאור: לעניין עצמו.

מיכאל מלכיאור: אני רוצה להציע דגם, אבל כל דגם אחר הוא בוודאי ראוי.

מיכאל מלכיאור: אמרתי שהוועד המנהל היוצא, לא ימנה את הנשיא הבא מהטעם הפשוט שהקבלתי את זה לעבודת הכנסת.

מיכאל מלכיאור: אני יכולה להציע דגם למשל שבו יהיה נציג משרד חינוך, שיהיה בו נציג מל"ג ו-ות"ת, אחד מהשניים או שניהם, איש ציבור בסדר גודל של אולי שופט בדימוס.

מרדכי ששון: אנחנו מסיימים באוקטובר.

רונית תירוש: זה לא משנה.

רונית תירוש: אתם כבר מסיימים.

רונית תירוש: אתם ידועים כמי שמסיים.

רונית תירוש: הייתי מציעה שיהיה בוועדה הזאת נציג עירייה - משום שבכל זאת זה בתחומה ולפי דעתי היא גם נותנת מעצמה ומתקציביה לטובת המקום - ונציג הסגל, ככל שזה מקובל או לא מקובל.

רונית תירוש: סתם דוגמה לדגם שהייתי מציעה כוועדת איתור.

רונית תירוש: אני לא יודעת אם נציג סטודנטים ראוי או לא ראוי, למרות שאני בעד אבל אני לא יודעת מה מקובל.

רונית תירוש: ואחרי כן לצאת עם זה לדרך ולעשות לזה סוף כאן ועכשיו.

קריאה: אנחנו בעד.

יוסף בן-עזרא: כל מה ששמענו, דברים נפלאים ומצוינים.

יוסף בן-עזרא: אם אנחנו מקבלים את זה ואנחנו חותמים על הסכם ג'נטלמני ומכבדים את ההחלטה, אנחנו היום עשינו דבר גדול במקום להמשיך בהרס המכון.

יוסף בן-עזרא: יחפשו את הנשיא, יחפשו את בעלי התפקידים, מל"ג ו-ות"ת ילוו אותנו ויכבדו את זה.

ישראל מארק: נפגשנו הצדדים לפני הישיבה.

ישראל מארק: קיימת הסכמה עקרונית בכל מה שנוגע לתקנון ולמוסדות המנהלים.

ישראל מארק: הבעיה היא חוסר האמון שבין הצדדים.

ישראל מארק: כל אחד חושד בשני כאשר יתחילו המינויים, ולזה שמנו לב.

חנה גור: רציתי לחזק את מה שאמר פרופסור ניצן ולומר שזה מתחבר לחלוטין למה שאתה אומר.

חנה גור: בישיבה הקודמת, ב-23 בינואר, הגעתם להבנה ולהסכמה שהצדדים יחזרו לסטאטוס-קוו הקודם.

קריאה: כולל אתכם.

חנה גור: לאחרונה הגיעה לידיעתנו הידיעה שהוועד המנהל מתכוון להתכנס ב-25 למרץ ולפטר את הנשיא או להודיע על הפיטורים שלו.

חנה גור: זה שינוי מהסטאטוס-קוו.

חנה גור: אנחנו תופסים את תפקיד הנשיא כתפקיד מכריע בניהול הכספי ובניהול של המכון בכלל.

חנה גור: ות"ת מעבירה עשרות מיליוני שקלים בשנה.

חנה גור: אנחנו חשים שיש חשש אמיתי לכספים שאנחנו מעבירים.

חנה גור: מדינת ישראל מעבירה עשרות מיליונים ואנחנו חשים שיש חשש אמיתי לסדר הכספי ולניהול התקין, ו לכן אנחנו מתערבים.

חנה גור: הגענו להסכמה שהכול בסדר, אבל פתאום באים ואומרים שמדיחים את הפונקציה שאחראית על הכספים שלנו.

חנה גור: מדינת ישראל השקיעה במכון הזה עשרות, אם לא מאות, מיליוני שקלים.

מרדכי ששון: שבי בשקט.

מרדכי ששון: עיריית חולון השקיעה מיליונים.

מרדכי ששון: הכול כספים של העירייה.

מיכאל מלכיאור: אני רוצה להציע הצעה.

מיכאל מלכיאור: אנחנו חוזרים על ההחלטה הקודמת שלנו – סטאטוס-קוו אנטה.

מיכאל מלכיאור: זה אומר חד-משמעית שהאנשים שיושבים היום עד לפסיקת בג"ץ או עד לדוח של מבקר המדינה, כולם יושבים איפה שהם יושבים היום ולא עושים בזה שינוי.

מיכאל מלכיאור: לא עושים שינוי בוועד המנהל, לא עושים שינוי בנשיא המכון, אלא כולם יושבים וכולם מכבדים את זה.

מיכאל מלכיאור: הנשיא לא יכול להחרים את הוועד המנהל והוועד המנהל לא יכול להחרים את הנשיא.

מיכאל מלכיאור: כולם מכבדים את זה.

מיכאל מלכיאור: זה הסטאטוס-קוו אנטה.

מיכאל מלכיאור: המועצה להשכלה גבוהה יכולה לבדוק מה שהיא רוצה לבדוק אבל היא לא תטיל סנקציות על הדברים שכבר באו פה לבירור כפי שאמר גם נציג המועצה בצורה ברורה עד שחצי חזר בו בעקבות הלחצים.

מאיר ניצן: לא, לא חזרתי.

מיכאל מלכיאור: בסדר.

מיכאל מלכיאור: לא הבנו כלום.

מיכאל מלכיאור: אנחנו לא יושבים במועצה להשכלה גבוהה, אבל עדיין מבינים עניין.

מיכאל מלכיאור: לדעתי בנושא הבעיה של איתור הנשיא הבא, שזאת כנראה נקודה בעייתית, את זה הייתי נותן בידי שרת החינוך שהיא גם יושבת-ראש המועצה להשכלה גבוהה.

מיכאל מלכיאור: אני חושב שגם ראש העיר סומך עליה בעניין הזה והיא תקים ועדת איתור לבחירת נשיא חדש.

מיכאל מלכיאור: אנחנו ממליצים שבוועדת האיתור הזו יהיו נציגים של המועצה להשכלה גבוהה, של משרד החינוך, של העירייה, של הוועד המנהל היוצא, של נציג הסגל, של נציג הסטודנטים, אולי איש ציבור שופט.

מיכאל מלכיאור: מדובר ב-5-6 אנשים, אבל זו המלצה.

מיכאל מלכיאור: אני חושב שראוי לתת את זה בידי שרת החינוך.

קריאה: אולי נגדיר לה מה אנחנו ממליצים.

מיכאל מלכיאור: הלכתי בעקבות הצעתה של רונית תירוש שיש לה הרבה ניסיון ציבורי.

מיכאל מלכיאור: זו תהיה הנחיה כללית שתבוא בפני שרת החינוך ונבקש שהיא תעשה זאת במהירות הדרושה.

מיכאל מלכיאור: בינתיים כולם יעבדו עם כולם כדי לחזק את המוסד בתקופה הזאת, לא יוטלו סנקציות, לא יהיו מלחמות, לא יפטרו לא את זה ולא את זה.

מיכאל מלכיאור: אני חושב שאם הדבר הזה מקובל על כל הצדדים, אני לא רואה שום סיבה שזה לא יהיה.

מיכאל מלכיאור: אני חושב שזה הדבר הראוי לעשות.

מיכאל מלכיאור: אני בטוח שאף אחד לא באמת אוהב את מה שהצעתי כאן עד הסוף, אבל אני חושב שזה פותר את הבעיה.

מיכאל מלכיאור: אף אחד לא יוציא מכתבים, לא יהיו השמצות, לא יפיצו בכל העיר כל מיני דברים אלא יתנהגו כפי שראוי להתנהג.

מיכאל מלכיאור: עשו כאן הרבה כדי להקים מוסד לתפארת וראוי לשמור עליו.

אלכס מילר: אני מקבל את כל מה שאמרת, חוץ מהעניין של שרת החינוך.

אלכס מילר: אני חושש גם פוליטית וגם אי אפשר לדעת מה יהיה בעוד חצי שנה.

קריאה: היא יושבת ראש המועצה להשכלה גבוה ה.

אלכס מילר: אין לי בעיה עם זה שהיא יושבת-ראש המועצה להשכלה גבוהה, אבל לא נכון שהיא תאתר נשיא למכון בחולון.

מיכאל מלכיאור: היא לא תאתר.

מיכאל מלכיאור: היא תקים ועדה.

אלכס מילר: אני לא חושב כי למוסד יש חופש אקדמי ולשם כך הוקם ועד מנהל.

אלכס מילר: אני לא חושב שהחופש הזה צריך לצאת מהמכון.

אלכס מילר: אני אומר שמי שצריך לבנות ועדה לאיתור, זה הוועד המנהל החדש ולא הוועד המנהל הנוכחי.

מיכאל מלכיאור: יש מצב שהוועד המנהל הנוכחי מסיים את הקדנציה שלו יחד עם הנשיא.

אלכס מילר: אני מבטיח לך שעד התאריך הזה לא תהיה שום ועדה.

מיכאל מלכיאור: גם אנחנו אנשים פוליטיים.

מיכאל מלכיאור: אתה יכול אם כך לומר שגם ההחלטה שלנו היא החלטה פוליטית.

משה בר-לב: בואו נחליט החלטות שהן ברורות.

משה בר-לב: מה שאמרת, מקובל, לגבי ההרכב והגורם מקובל על כולנו.

משה בר-לב: יש חשדנות הדדית וצריך לפרק אותה.

משה בר-לב: מקובל עליי.

משה בר-לב: יש נציג של הוועד המנהל וזה מספיק לי כי הוא יכול להביע את דעתו.

משה בר-לב: אני חושב שזה בסדר, ואני חושב שנעביר את זה לוועד המנהל וזה מקובל.

משה בר-לב: שיהיה ברור שבספטמבר, כל המוסדות בהתאם לתקנון הנוכחי, משנים את מעמדם.

משה בר-לב: זה צריך להיות ברור.

משה בר-לב: מדובר על 7 בספטמבר 2007.

משה בר-לב: ביחס לוועד המנהל וביחס לחבר הנאמנים, אנחנו נדאג לשינוי שלו.

משה בר-לב: לא איכפת לי גם שנציגים של המועצה להשכלה גבוהה יעקבו אחרי העניין.

משה בר-לב: דרך אגב, אני מוכן שיהיה ברור שהמועצה מפסיקה את האיומים בסנקציות ואנחנו ניפגש כמובן להעביר אינפורמציה.

משה בר-לב: אין לי שום בעיה לשבת עם אנשי המועצה ולהעביר להם את המידע, בתנאי שחרב הסנקציות לא עומדת מעל ראשי.

משה בר-לב: בקיצור, אנחנו מסכימים לזה בתנאים האלה.

משה בר-לב: ספטמבר – סוף עניין.

משה בר-לב: לא ועד מנהל חדש ולא חבר נאמנים חדש.

יוסף בן-עזרא: רוב הדברים שנאמרו הם מאוד חיוביים.

יוסף בן-עזרא: כל מה שאנחנו מבקשים – ונאמרו כאן דברים נכונים משני הצדדים – תנו לנו נציגות בחבר הנאמנים כמו שזה מקובל ובואו נצא לתהליך החיפוש.

קריאה: בחבר הנאמנים החדש.

יוסף בן-עזרא: בחבר הנאמנים החדש שיורחב, בוועד המנהל שיורחב.

יוסף בן-עזרא: תנו לנו את ה-SAY הנכון כדי שאנחנו נרגיש שהמוסד הוא גם שלנו.

מיכאל מלכיאור: אני לא רואה בעיה בזה, אבל זאת לא החלטה שלנו עכשיו מי יהיה הנציג.

ישראל מארק: יש מספר תוכניות חדשות במכון שנמצאות בבדיקות במועצה להשכלה גבוהה.

ישראל מארק: הסנקציות הוטלו גם על הבדיקות האלה והבדיקות האלה מתעכבות.

איריס סניטקוב: לא הוטלו סנקציות.

מיכאל מלכיאור: הוא חושש שאולי לא יאשרו תוכניות כסנקציה עקיפה.

איריס סניטקוב: אבל אין סנקציות.

מיכאל מלכיאור: ההצעה שלי מקובלת עליך?

איריס סניטקוב: הוועדה לתכנון ותקצוב היא הגוף שמתקצב מוסדות להשכלה גבוהה וזה גוף בלתי תלוי.

איריס סניטקוב: הוא מקבל את ההחלטות שלו במסגרת מליאת הוועדה.

איריס סניטקוב: לכן לא יכולים לבוא ולומר לוועדה שהיא תבטל את ההחלטה שלה, שהיא שלא יכולה להסמיך את המנכ"ל.

2634: הגוף המפקח היא הכנסת שגם נותנת לכם את התקציב.

איריס סניטקוב: האוצר נותן את התקציב.

2634: לא.

2634: תקראי את המשפט החוקתי שנית.

מיכאל מלכיאור: זאת הכנסת, זה הריבון במדינת ישראל שקובע את התקציב וזה מבוצע בצורה מסוימת.

איריס סניטקוב: הגוף הוא גוף בלתי תלוי.

איריס סניטקוב: אנחנו לכן מקבלים את ההחלטות שלנו בהתאם לראיית המדיניות של הוועדה לתכנון ותקצוב והמועצה להשכלה גבוהה.

איריס סניטקוב: אנחנו רואים רק את טובת המוסד.

קריאה: ואנחנו לא?

איריס סניטקוב: אין היום שום סנקציה אקדמית.

מיכאל מלכיאור: אני מבין את החשש של הסטודנטים.

מיכאל מלכיאור: הדברים שלי מקובלים עליך?

יעקב אזולאי: אני קודם כל רוצה להודות לגברת תירוש שהעלתה כאן רעיון מצוין.

יעקב אזולאי: אני חושב שבחירת הנשיא לא צריכה להיות היום.

יעקב אזולאי: לפי דעתי צריך להקים ועדה, אבל אני לא חושב ששרת החינוך צריכה להיות מעורבת בזה.

יעקב אזולאי: באוניברסיטאות שרת החינוך מעורבת בבחירת נשיא?

מיכאל מלכיאור: מי ממנה את המועצה להשכלה גבוהה?

יעקב אזולאי: שרת החינוך.

יעקב אזולאי: אני מבקש לתת את זכות הדיבור לרונאל כדי שיאמר את דברו בשמנו, בשם המכון, בשם חברי הסגל האקדמי שהגישו את הבג"ץ.

מיכאל מלכיאור: רונית, אני מבקש לדעת מה דעתך על ההצעה שלי.

רונית תירוש: אני תומכת בה.

רונאל פישר: העמדה שלנו היא שההצעה של כבודו היא במקום ואנחנו תומכים בה ובלבד שוועדת האיתור של שרת החינוך לא תיגע רק בעניין המינוי של הנשיא אלא במינוי כל התפקידים, היינו, ועד מנהל וחבר הנאמנים.

רונאל פישר: זו העמדה שלנו.

רונאל פישר: בכפוף להסתייגות הזו אנחנו תומכים בהחלטה של כבודו.

רונית תירוש: אומרים לי שזה לא יעמוד בבג"ץ.

רונית תירוש: לפי דעתי יש פה שתי אופציות, האחת של חבר הכנסת מילר, שגם לו יש הצעה מאוד נבונה שאומרת שהוועד המנהל החדש הוא זה שיבחר את הנשיא.

אלכס מילר: לא יבחר אלא יקים את הוועדה.

רונאל פישר: אני תומך גם בהצעה זו.

רונית תירוש: הוא יקים את ועדת האיתור לבחירת הנשיא.

רונית תירוש: אין לי בעיה עם ההצעה הזאת.

רונית תירוש: שתי ההצעות ראויות בעיניי.

מיכאל מלכיאור: כמו שאמרת, יש פה מאבקים חזקים מאוד.

מיכאל מלכיאור: החשש הוא שהנשיא, שיש לו זכויות, שכבר ישב כנשיא של המוסד הזה במשך 16 שנים, ירצה להמשיך אולי עוד כמה שנים, דבר שהוא לא אמר בפעם הקודמת.

מיכאל מלכיאור: אמרת שהוא שלא אמר שהוא מסיים והייתה סיבה לדבריך אלו.

קריאה: תבדקו בפרוטוקול.

קריאה: כאשר הוא הותקף כאן על ידי ראש העיר ויושב-ראש הוועד המנהל, הוא אמר ברתחה: אתם רוצים את המכון, קחו אותו.

קריאה: אלה בדיוק היו המלים.

קריאה: זה כתוב בפרוטוקול.

מיכאל מלכיאור: זו לא הנקודה.

מיכאל מלכיאור: אם אתה מתחיל את הספירה משנת 1999, הוא יכול להמשיך עוד כמה שנים.

רונית תירוש: לכן הצעתי מה שהצעתי.

אלכס מילר: כדי לחזק את דבריך אדוני היושב-ראש, אני רוצה להציע הצעה.

אלכס מילר: עדיין אני חושב שמי שצריך – ואני לא רוצה לקחת את החופש האקדמי מהמוסד – להרכיב את ועדת האיתור זה הוועד המנהל החדש.

אלכס מילר: אנחנו יכולים לומר שהנשיא לא יעשה שום מינוי עד התקופה.

רונאל פישר: אני מסכים גם להצעה הזאת.

יעקב אזולאי: שיירשם בפרוטוקול שאנחנו מסכימים להצעה הזאת.

מיכאל מלכיאור: אתם הסכמתם לשתי ההצעות.

מיכאל מלכיאור: כדי להביע דבר שהיה מוסכם על כולם, אני חוזר להצעתי הקודמת שהייתה מקובלת גם עליכם וגם עליכם.

מיכאל מלכיאור: ודאי ששרת החינוך לא תתערב ותאמר מי יהיה הנשיא הבא.

אלכס מילר: האנשים שלה יתערבו.

מיכאל מלכיאור: לא, אלה לא האנשים שלה.

מיכאל מלכיאור: היא לא קובעת.

מיכאל מלכיאור: לפי ההנחיות המקובלות כאן היא תקבע ועדת איתור.

אלכס מילר: מי יפקח על הוועדה הזאת?

מיכאל מלכיאור: המועצה להשכלה גבוהה תפקח שזה ייעשה בצורה ראויה.

מיכאל מלכיאור: תפקיד המועצה לפקח שלא תהיה כאן פוליטיזציה ולא דבר אחר ואנחנו ודאים דוחים דברים כאלו מכל וכל.

מיכאל מלכיאור: אני מציע שנישאר עם ההחלטה הזאת.

רונית תירוש: השרה תקבע ועדת איתור שמורכבת מאיש כזה וכזה?

רונית תירוש: היא רק תאייש את האנשים במשבצות?

מיכאל מלכיאור: כן, לפי הדגם המוצע.

מיכאל מלכיאור: שוב, אנחנו לא יכולים להיכנס לתפקיד כי זה לא התפקיד שלנו.

רונית תירוש: אני מנסה לחדד כדי שאלכס מילר יבין.

אלכס מילר: אני מבין, אבל אני לא סומך עליה.

מיכאל מלכיאור: אני עומד על הצעת ההחלטה.

מיכאל מלכיאור: מאחר שזה מקובל על שני הצדדים ואין לנו הצעה אחרת שמקובלת על שני הצדדים.

רונאל פישר: לא, זה לא מקובל.

רונאל פישר: אנחנו מקבלים את ההחלטה של אדוני בהסתייגות שלא תהיה החלטה שנוגעת רק לנשיא אלא לכל בעלי התפקידים.

רונאל פישר: בהסתייגות הזו, אנחנו מוכנים.

רונית תירוש: זה לא הדיון ואני לא אצביע על זה.

רונאל פישר: זה הדיון.

רונאל פישר: הרי הדיון הוא על החוקיות של המינוי שלהם.

רונאל פישר: כשהוועד המנהל יסיים את תפקידו בספטמבר, איך אני אבחר חדש?

מרדכי ששון: אנחנו מצהירים שאנחנו לא נהיה בוועדת האיתור.

רונאל פישר: כל האנשים שתשלח במקומך.

מרדכי ששון: אני לא בוועדת האיתור וגם לא הוא.

רונאל פישר: זה לא הנושא.

רונאל פישר: אתם לא יכולים להיות, גם אם אתם רוצים בכך.

מיכאל מלכיאור: אני רוצה להצביע על ההצעה שלי.

מיכאל מלכיאור: מי בעד?

מיכאל מלכיאור: מי נגד?

מיכאל מלכיאור: תודה רבה לכולכם.